Rowers skiet wag wat vragmotor begelei in PE dood | Netwerk24
Deur Cara-Lee Dorfling 23 Julie 2019 19:00
’n Veiligheidswag is Dinsdagoggend in Port Elizabeth doodgeskiet, vermoedelik om sy vuurwapen by hom te roof.
Volgens die polisie het die voorval omstreeks 11:00 in Mekestraat, Kwazakhele, gebeur.
Kapt. André Beetge, polisiewoordvoerder, sê die vermoede is tans dat die moordenaars die wag, Eric Minnie (44), aangeval het om sy vuurwapen te roof. Die wag was egter nie gewapen nie.
Beetge sê die twee aanvallers het blykbaar vroeër die oggend in ’n taxi na die Boxer-winkel in Njoli gery. Hier het hulle glo ’n taxibestuurder met vuurwapens gedreig en aangesê om ’n Toyota Etios-motor te agtervolg.
Minnie het die Etios bestuur om ’n vragmotor te vergesel.
Volgens Beetge het die taxibestuurder Minnie se motor tot in Mekestraat agtervolg, waarna die twee aanvallers uit die taxi gespring en skote op die Etios geskiet het.
“Die wag is uit sy motor gepluk en doodgeskiet,” sê Beetge.
Die aanvallers het weggehardloop sonder om enigiets te steel.
’n Saak van moord word ondersoek en niemand is nog aangekeer nie.
Meer oor: Veiligheidswag | Skietery | Misdaad | Rooftog